khistorydata/jeongjo-sjw-relations huggingface dataset:
정조 7년
大司憲吳載純疏曰。伏以。噫嘻。痛矣。翬晩二賊。通天極地之罪。可勝誅哉。其至憯之說。極逆之狀。爲前後凶逆之窩窟根柢。而至今幾年。尙無懲討之擧。古今天下。寧有是理。思之及此。不覺心寒而骨顫也。何幸乾道昭昭。宰臣之疏出。而二賊之極惡大罪狼藉畢露。則凶言逆節。雖不一一枚陳。而其危逼危動之凶謀。與晦龜禧潛議經營之逆狀。實天地之所不容。人神之所共憤。此而不施王法。則國無以爲國。而臣無以爲臣矣。噫。凶逆。天下之大惡也。苟其情節。萌於心。著於跡。則不容晷刻。卽加誅戮。古今之大義也。惟彼二賊。生而幸逭王章。爵秩自在。死而醞釀禍機。種生群逆。以致窩窟之中。又有窩窟。根柢之上。又生根柢。惟其窩窟也深。故黨與也衆。根柢也遠。故枝葉也繁。臺閣之啓。連紙累牘。兪音尙靳。天討未行。由是而民志無底定之期。世道無寧靜之日。臣竊痛之。今於新篤之窩窟根柢。若不亟加懲討。則不但爲失刑之歸。無以戢亂逆之接跡於後者。伏願殿下。廓揮乾斷。明正晩翬良等諸賊凶逆之罪狀。快施當律。三司諸啓。亦亟竝賜兪允。以懲亂逆而靖世道焉。竊伏念。臣銜命異域。禮闕反命。跡阻脩門。徒切耿耿。日前除旨之下。宜卽竭蹶。以伸逖違之忱。而身旣犯染。病又沈痼。尙未得承命。不但爲情勢之遽難冒膺而已。顧臣病勢。心腑損鑠。精神昏昧。往往如墜烟霧之中。時日之內。萬無起動之望。玆敢略暴私懇。伏乞天地父母。亟賜鐫改。以安私分。仍治臣傲慢之罪。以肅朝綱焉。答曰。省疏具悉。是豈今日追提之事也。卿其勿辭察任。
정조 7년
大司諫南玄老箚曰。伏以。亂逆。從古何限。而豈有若乙丙之凶徒者哉。七八年之間。世變層出。逆孽踵生。宗祊有綴旈之危。人心無底定之期。義理之晦塞。民彝之斁絶。誠可謂無復餘地。此其故何也。寔由於逆本未拔。徒治其末。亂源未塞。只障其流。亂臣賊子。無所懲畏之致。是豈不大加寒心也哉。噫嘻。痛矣。翬良與晩之罪。誠窮天地亘萬古所未有之逆。沮遏大策。謀危宗社者鄭妻。而根柢則逆翬也。潛伺禍機。必逞凶圖者光綏。而窩窟則賊晩也。惟彼兩賊。與晦及龜柱啓禧脈絡共貫。腸肚相連。今以前參判尹塾之疏觀之。昏夜聚會。暗地排布。敢欲動搖我國本。危逼我聖躬。其陰謀逆節。若是狼藉。通天之罪。射日之凶。雖千剮萬剔。猶未足以洩神人之憤。而生前。倖逭顯戮之加。死後。尙稽追施之律。君綱職此而日墜。凶逆由是而益肆。輿情之憤鬱。久而愈激。古今天下。寧有元惡大憝之如此賊而終未施王章者乎。伏願殿下。廓揮乾斷。亟正諸賊之罪。以謝國人焉。答曰。省箚具悉。是豈今日追提之事也
정조 7년
司諫李濟萬。正言洪樂恒洪聖淵箚曰。伏以。噫嘻。痛矣。鄭妻之窮凶極惡。光綏之千妖百怪。凡有血氣之倫者。孰不欲食肉寢皮。而翬是鄭妻之舅。晩是光綏之父。則揆以王章。宜有收司之律。而況其通天之罪。射日之凶。實爲諸賊之根柢者乎。雖以前騎參尹塾之疏觀之。翬晩之與龜晦禧。連夜追隨。經營排布者。皆是謀危貳極之計。則丙丁之許多逆變。實是醞釀於兩賊未斃之前而遂成滔天之禍於十年之後者也。兩賊之生而得逭誅戮。死而尙保爵秩。此誠群下昏懵之罪。而及夫凶肚逆節。次第綻露之後。寧容一日容貸。使倫彝不明。民志不定乎。思之及此。心膽俱寒。臣等各有難冒之情勢。雖不敢以言官自居。而忠憤所激。略此齊籲。伏願聖明。亟賜處分。使亂賊之倖逭邦刑者。有所懲畏焉。答曰。省箚具悉。是豈今日追提之事也。
정조 7년
執義李福徽疏曰。伏以。臣日前敢陳私義之難安。兼暴情勢之難强。略控短章。冀蒙斥退。而不唯不賜嚴誅。乃反特降恩暇。臣感激隕越。益不知措躬之所。第念臣父病。有加無減。若不保朝夕。臣方左右扶將。晝夜焦灼。都不省戶外事。纔接前參判臣尹塾疏本。則臚列乙未冬丁酉秋群逆之窩窟根柢。聲罪致討。辭嚴義正。噫嘻。痛矣。翬晩二賊通天之罪。射日之凶。可勝誅哉。其至憯之說。極逆之狀。乃是宰臣所目擊而躬聞者。而有口難言。有筆難陳。至與晦及龜禧追逐。潛議危動我聖上。幾不安於貳極之位。興言及此。忽不覺心骨俱寒。直欲食肉而寢皮。而不可得也。嗚呼。近日諸賊。孰非可誅。而視翬晩。則猶是支流也。餘裔也。惟彼翬晩。實爲諸賊之窩窟根柢。則今豈捨其本而治其末。漏元惡而懲餘孽可乎。歲月浸久。義理漸晦。王章顚倒。天討未行。君綱何由而立。民彝何由而正乎。惟願廓揮乾斷。追正典刑。以洩一國神人之僨焉。答曰。省疏具悉。是豈今日追提之事也。
정조 7년
獻納申致權疏曰。伏以。臣卽伏見前參判尹塾疏本。以翬晩諸賊等。聲罪致討之無人。深慨人心之恬嬉。世道之混淆。噫。兩賊通天之惡。射日之凶。可勝誅哉。附麗鄭妻。謀危宗社者。賊翬是已。慫慂光綏。潛伺禍機者。逆晩是已。甚至於與晦及龜禧。昏夜往來。暗地排布者。極其凶憯。思之髮豎。言之膽掉。而其流波餘焰。實爲丙丁諸賊醞釀之本根。則爲今日臣子者。孰不欲沬血請討。而祗緣事在稍遠。義急目下。沐浴之請。迄今不發。宰臣疏出之後。三司不言之罪。固無所逃。而臣亦近來三司中一人也。顧何敢晏然自恕。因仍於言責之地乎。伏願聖明。廓揮乾斷。亟正諸賊之罪。仍治臣溺職之失。以嚴朝綱。以靖私義。千萬幸甚。臣於訟罪之章。不宜贅及他說。而關係隄防。未敢終默。惟殿下垂察焉。近年以來。懲討漸緩。義理漸晦。凶孽之徒。或冀其昭釋。釁累之蹤。妄想於媒進。左右旁伺。百般經營。識者之寒心。世道之憂虞。有不可勝言。而爲銓官者。乃反打壞公議。收拾廢類。私自愛護。慮有德色。則懲討無可行之日。義理無可明之時。而昨日守奉官口傳之望。何爲其無嚴畏之甚也。首擬之朴命燮。卽柳憲周招中。囑成儀泳槐圈之人也。副擬之金晦彬。卽能賊私人狎客也。晦彬之爲世所棄。不廁朝籍已久。則銓官豈不耳剽。憲周之伊時供辭。謄播朝紙。人莫不見之。則銓官亦豈不目覩。而一望竝擬。略無顧忌。臣竊恐此而置之。贏豕躑躅。將不特爲之兆而已。臣謂當該銓官。亟施譴削之典。朴命燮金晦彬。竝爲先刊名仕籍。因卽屛之四裔。俾覬覦之輩知所戢。而銓選之臣知所懲。斷不可已也。答曰。省疏具悉。銓官事。似無他耳。必有以也。亦不可置之䵝昧。緘辭推考。末端事。律名不襯。不允。爾其勿辭察職。
정조 7년
掌令李延伋疏曰。伏以。臣於昨夕得狀。見前參判臣尹塾疏本。始知天地間窮凶極惡。有翬晩兩賊矣。噫嘻。痛矣。兩賊之憑藉厚綏。恣行威福。人孰不知。而特其貫天之罪。射日之謀。陰祕而不彰。致使如臣疎逖蒙昧者。未能摘發。尙稽懲討。自顧慙痛。忍復何言。嗚呼。丙丁凶逆。實爲窮天地亘萬古所無之變。爲今日臣子者。孰不腐心痛骨。而惟其根柢窩窟之在此兩賊。猶未覻破。乃使許多年合辭大論。日事煩瀆於遺孽餘黨。而不及於元惡大憝。此固臣等之罪也。今其至憯之說。極逆之狀。彰露無餘。而至若危逼我聖上。幾不安於貳極之位者。自有君讎國賊以來。所未嘗有者也。臣讀之未半。心膽俱戰。恨不得手格口磔於兩賊未死之前也。嗚呼。兩賊旣斃。禧晦亦被鬼戮。所可洩痛者。惟有追施之典。而噫。彼龜賊。尙保首領。則拿鞫正刑。尤不容一刻少緩也。適値齋日。齊籲無路。臣沬血痛心。夜不交睫。玆構短疏。略攄危憤。伏乞聖明。快揮乾斷。亟降處分。以洩神人之憤焉。答曰。省疏具悉。是豈今日追提之事也。
정조 7년
掌令李顯靖疏曰。伏以。臣得伏見前參判臣尹塾疏本。其沬血懲討之辭。眞箇天經地義不容小已者也。臣雖嶺外遐蹤。沐浴之義。鷹鸇之逐。秉彝所得。豈後於人。而第凶逆輩。情跡甚祕。綢繆至密。雖或有傳播之聞。恨未得眞贓之捉。宰臣疏出。而諸賊通天之逆。射日之凶。綻露昭著。更無餘蘊。臣讀未半而骨靑心顫。直欲臠已死之肉。斧未絶之吭。少雪臣子一天之讎也。顧今日月寖久。見聞漸遠。非宰臣之目擊躬聽。恐未有得其詳者。伏願殿下。借宰臣以玉階方寸之地。俾得以目擊而躬聽者。一一枚陳。使今日在廷臣僚。洞知其窩窟根柢之所在。以及中外臣庶。無不曉然咸識。然後亟揮乾斷。快伸王法。義理無至晦塞。神人得以憤洩焉。答曰。省疏具悉。是豈今日追提之事也。
정조 7년
持平林道浩李百亨箚曰。伏以。亂臣賊子。有國之不可一日容貸。而若其治之而未絶其本。討之而未究其源。則逆根無永拔之日。亂流無終塞之期。豈不大可懼哉。噫嘻。痛矣。翬晩兩賊。本以梟獍之性。濟以狐鼠之勢。恣縱擅弄。無所不至之狀。人孰不知。而及夫前兵曹參判尹塾之疏出。而其締結禧龜。暗地危逼之罪。於是乎益彰著矣。疏中所謂目擊而躬聞。難言而難陳者。雖未知爲某事某言。而旣曰。至憯之說。極逆之狀。末又以危動我聖上。幾不安於貳極之位爲言。則此賊絶悖陰慘。窮兇叵測之罪。卽此數句語。可以爲渠之一大斷案矣。嗚呼。丙丁以後諸賊。孰非王法之所不容。輿情之所共憤。而若論諸賊之最初窩窟根柢。則翬晩是耳。爲今日懲討之擧。捨此兩賊而何以哉。逆如兩賊而顯戮未施於生前。兇如兩賊而爵秩自如於死後。古今天下。寧有是理。如以請勘之違法。終無亂逆之致討。則神人之憤。無地可洩。兇孽之徒。無時可懲。言之及此。不覺寒心。臣等職忝臺地。不容泯默。玆敢沬血仰請。伏乞聖明。廓揮乾斷。亟降明命。快正典刑。俾絶亂本焉。答曰。省箚具悉。是豈今日追提之事也。
정조 7년
校理洪文泳。副校理林濟遠。副修撰李錫夏箚曰。伏以。斬木者。必除其根。壅水者。必塞其源。治逆之法。亦若是已。噫嘻。痛矣。翬晩兩賊之憑依城社。擅弄威福。卽國人之所同知。輿情之所共憤。而若其糾結禧龜。危動國本之罪。宰臣疏出之後。始彰露無餘矣。試以其疏觀之。一則曰躬聞至憯之說。一則曰目擊極逆之狀。又曰。有口而難言。有筆而難陳。噫。彼宰臣。躬當危疑之際。稔知陰祕之跡。則卽此數句語。兩賊之凶謀逆節。必有所見得於人所不知之地矣。噫。賊莽之肆凶。兆朕於鳳商。逆夢之逞惡。權輿於輝鏡。翬之於謙。晩之於龜。亦一傳法也。近日合啓諸賊。孰非王法之所不容。而究其根而溯其源。則懲討之典。當從翬晩而爲始。臣等自見此疏。心膽戰掉。直欲沬血請討。而獨勘有拘禁條。大論容俟齊發。泯默數日。痛惋冞切。卽聞兩司諸臣。章箚迭發。聲討至嚴。此際臣等之箚。雖謂之合辭。可也。伏乞聖明。亟降處分。明正典刑。使亂本快祛。輿憤少洩焉。答曰。省箚具悉。是豈今日追提之事也。
정조 7년
慶尙道生員趙宜陽權國觀。幼學李宗洙。生員金宗燮金宗國金光遇。幼學李膺龍。生員李頤淳。幼學朴師周李鼎秉柳之源。生員金敏源金龍燦金圭李師靖李堒李世勉。幼學李世翕。生員權思儼李大錫李尙慶。幼學李鎭東金朝翼。進士李述賢。幼學黃志純黃潤漢。生員孫鼎九。幼學金永成金是瓚金應淵李鎭岳。生員宋得龍。進士趙居善。生員金光緝閔誾。幼學黃瓚實權翼溥李重觀黃理漢琴龍在琴舜在琴宗潤。生員權履度金甲東。幼學金鎭東金熙穆金熙敬。生員金熙成。幼學李廷顯李弘天李龜休李世立尹一徵尹祊李宗壽李宗泰李宗九。生員趙相抃趙相彦。幼學金絅金重玹金重璧。生員李龍羽李鼎翊趙虎臣。幼學金應鐸金應鑑。生員權讜李禎國趙夢陽。幼學金金瑩金相玉金匡翼金夏翼琴致鳳金欽李龜賓李龜雲金補錬李濟翕李濟萬吳命玉任象臣吳命耇李鎭慶金聖錬金斗錬琴鼎錫琴疇錫李龜禹李龜敍李龜明。生員李寅炯李祖範。幼學李正淳李宗淳。生員李泰淳。幼學李學淳李廷翰李學培李學時。生員金夢晶李永運金宗錫。幼學朴珩。生員李養正。幼學李漢弼李漢儀。生員金道行柳星休柳範休。幼學柳孟休柳必源權思溥金晩錬金相寬鄭章簡金斗燦金宗壽。生員金瑞吉。進士金相儒。生員金相鐸。幼學金宅源金光錬李廷儁李廷翼李濟弘吳日顯李鎭星李鎭宅金英胄。進士成彦極成彦根。生員權思浩。進士權思晦。幼學李尙泰柳澗柳日春柳寅春李孝瞻。生員柳象春金熙卨。幼學權思約權思淑權思格李質洪宗漢李鎭祜權思敏權思九李宅靖李述靖李應顯金龍壽金虎壽金日燦。生員金楚錬李尙璣。幼學朴師魯尹必徵朴師尹李世春李世發李尙熻李廷桶吳命麟吳命元任象定黃鼎實黃昌漢黃最源黃潤德郭必厚柳申祚柳台祚。進士李宗儒李宗周。幼學李樟李學定琴養淳琴養蒙琴相魯黃師漢黃升漢。生員丁志宬丁協祖。幼學丁載鐘金亨運金始默。生員李奎鎭李鼎五權思浹權思永。幼學金聲錬金𥿮金縞李鎭九李鎭憲李鎭德黃鍾實黃義實金相敏。進士金履運。幼學金相德。進士金顯運。生員朴浩元南泰運。幼學李鎭邦鄭光淵金永慶權宗默金鱗吉。生員金相馹。進士權馨復。生員金象錬。幼學權天泰李世益李世淑金萬翼。生員李壽仁金大翼等上疏曰。伏以。臣等竊伏聞官不至正卿。而特恩蒙諡者。其法有三。道學也。勳勞也。名節也。名節之於國家。顧不重歟。力排邪佞。積忤權兇。蹈危禍而不悔。雖若無補於一時。而忠肝義膽。亘百世而如存。國脈賴以扶持。士氣由是恢張。有若宋之忠肅公陳瓘。皇朝之忠愍公楊繼盛諸人。而我朝則有故大司憲贈吏曹判書臣李瀣焉。瀣卽先正文純公臣滉之兄也。天資超邁。氣局峻整。兄弟之間。志冋道合。平日所講劘。無非義理之訓。而歷揚淸顯。力持風裁。忠言直節。昭載國史。不待臣等之覶縷。而乃其身殞士禍。則實在乙巳之後。當時權奸。方構禍士林。仇視善類。而瀣。以憲長。力沮其入相。直氣凜然。危言激切。坐是出補湖藩。維新縣妖民崔賀孫。踵李洪男誣告之餘而爲魚肉搢紳之計。瀣先燭其機。竟致於死。士林之禍。由此得紓。而瀣之身遂危矣。桎梏以加之。桁楊以臨之。畢竟隕命。志士之慟。曷有其旣。公議之定。不待百年。我宣祖大王。雪其冤枉。復其職牒。日月之明。旣燭覆盆。雨露之澤。至及泉壤。而先正臣滉。述瀣墓碣誌文。有陰虹干白日。凶飇衝玉樹之語。蓋以同氣䀌悼之意。敍其所遇禍變之慘。嶺之人士。一辭尊慕。卽於所居之鄕。往來之邑。俱各建院而尊享之。繼又我肅宗大王。追想直臣。贈以正卿。我英宗大王在宥之六年。大臣筵達。諡議將擧。而朝著多事。未免中寢。竊伏念同時被禍之人。率多蒙被厚渥。加以美諡。而獨此一臣。尙稽易名之恩。非但士林之茹恨。實是盛代之闕典。可不惜哉。臣等每讀前史。至陽城之裂麻。范滂之按轡。未嘗不掩卷太息。想見其爲人。若瀣之扶護善類。奮不顧身。斥元兇於爰立之際。折湖孽於未發之前。卽與范滂陽城。異世而同錭也。況且贈至正卿。法應得諡。豈可無節惠之典。俾得慰幽鬱之魂也。前世聖王之崇奬名節。旌顯忠直者。非亶爲榮寵其一身而已。將以勸天下萬世之爲人臣者。恭惟我主上殿下。光御以來。崇德象賢。闡發幽隱。未嘗以資級之未準。事蹟之稍久。有所靳持。德意甚盛。瞻聆俱聳。此臣等所以裹足齊籲。不避煩猥者也。伏願聖明。勿以臣等跡疎言淺而曲垂省察。霈百年揭厲之澤。副一路章甫之望焉。答曰。省疏具悉。尙稽易名之恩。豈非欠事。所請特許施行。爾等益修學業。
정조 7년
癸卯十一月十七日辰時。上御誠正閣。承旨入侍時。同副承旨趙興鎭。假注書徐瀅修。記事官李祖承李崑秀。以次進伏訖。上命政官牌去來催促。賤臣出傳還入。興鎭曰。吏議曾與判書作僚。因私嫌遞。今番亦似違牌矣。上曰。災歲道伯。不可不趁卽差出。而政官如或違召。則開政必致差晩。此可悶也。仍命退。諸臣以次退出。
정조 7년
癸卯十一月十七日辰時。上御誠正閣。備局有司堂上摘奸備邊郞入待時。備局有司堂上金華鎭徐有隣徐浩修趙時俊。備邊郞沈基泰。左副承旨安聖彬。假注書徐瀅修。記事官李崑秀尹行任。以次進伏訖。上曰。問議于諸大臣。則所見。如何。浩修曰。臣依下敎。以黃海前兵使李潤慶時兵使申應周及前後兵使那移罪狀論勘事。問議于領議政鄭存謙。則以爲李潤慶申應周等所犯。俱是公貨那移。而李潤慶則所逋數爻爲九千餘兩。而考其用下文書。則火藥揭砧所用七百餘兩以外。去處終不分明。入已與否。未可詳知。令該府嚴覈其去處。如有入己之事。則罪不止於那移而已。嚴査得實。然後方可定律。申應周則取考其文書。各庫那移。雖在於會案磨勘之前。而莫重公貨。擅自那移之數。若是夥然。此有當律。亦令該府拿問嚴覈後。依律勘處。至於前後那移之四帥臣。亦不可以已還充而置之。竝拿問後。依律勘處。有不可已云矣。時俊曰。臣依下敎。以黃海前兵使李潤慶時兵使申應周及前後兵使那移罪狀論勘事。問議于右議政李福源。則以爲李潤慶已爲就拿。自當嚴覈。而前後四帥臣。則雖已充報。旣犯那移之罪。時兵使申應周則那移虛留。俱有所犯。一倂拿問。依律處之。斷不可已云矣。上曰。卿等亦陳所見。可也。華鎭曰。李潤慶之罪犯。不但止於那移。而今已就囚。自當嚴覈勘律。申應周則那移之外。又有虛留。四帥臣則雖已充報。亦關那移。竝宜拿問定罪矣。有隣曰。前後帥臣之罪。或關那移。或關虛留。一依大臣獻議。嚴覈重繩爲宜矣。浩修曰。前後帥臣。那移虛留之罪。大臣旣已區別輕重而獻議。臣等別無他見矣。時俊曰。前後六帥臣那移虛留之罪。旣有大臣收議。如律定罪爲宜矣。上曰。依爲之。已就囚者。今日內開坐擧行。未就囚者。待就囚。竝卽嚴問口招。可也。出擧條上曰。申應周亦有私用者乎。基泰曰。其中不無疑晦之端。故籤付於文書中矣。時俊曰。日前完伯狀本中。以長興五島所在有土宮屯減稅事。有所登聞。而蓋有土宮屯收稅之法。每結收租二百斗者。旣載續典。作米八十斗。就其中二十三斗。以稅大同條除出。其餘則除雜費。納于宮房。此是常規。元非濫稅。若因人民希覬之訴。遽從道臣率爾之請。則各處宮屯請減之訴。必當接跡而起。將不勝其紛紜。後弊所關。不可許施矣。臣旣待罪有司之任。因狀啓之下籌司者。跋尾行會。故敢此仰達矣。有隣曰。臣亦於閤外。以此事酬酢於騎參。而宮屯收稅之規。每結租二百斗。自是法典所載。而六斗作米。乃爲八十斗矣。至於全州之兩處。長興之一島。其所減稅。特因土瘠而然。今若不分沃瘠。一例蠲減。則諸路屯民。必將接跡而起。一時災頉。容或可議。折半永減。初非可論。道臣狀聞。雖出於當歉歲恤島民之意。而後弊所關。似難輕許矣。上曰。法典旣如此。則更與度支長相議。後日次對時稟處。可也。出擧條上命都承旨入侍。賤臣出傳還入。行都承旨沈豐之追入進伏。上命備堂備郞先退。又命書傳敎曰。違牌吏曹參議許遞。前望單子入之。待下批。卽爲牌招開政。又命書大司憲吳載純。執義李福徽。掌令李延伋李顯靖等疏批及憲府諫院玉堂箚子批旨訖。仍命退。諸臣以次退出。
정조 7년
癸卯十一月十七日午時。上御誠正閣。承旨入侍時。同副承旨趙興鎭。假注書金孝建。記事官李崑秀尹行任。以次進伏訖。上命書慶尙道進士趙宜陽等疏批訖。命書傳敎曰。因嶺儒疏。贈吏曹判書李瀣。旣命贈諡。諡狀使之從速撰出。仍令弘文館議諡。此人卽先正李文純兄也。宣諡日。遣禮官致祭於文純公家。命退。承史以次退出。
정조 7년
癸卯十一月十七日未時。上御誠正閣。禮房承旨入侍時。行左承旨徐有防。假注書金孝建。記事官李崑秀尹行任。以次進伏訖。上曰。洪忠監司望。纔已批下。此時此任。比前尤難。若不悉心撫恤。無以持重彈壓。新除錦伯。其能副予憂勤之意耶。命退。承史以次退出。
정조 7년
癸卯十一月十七日申時。上御誠正閣。召對入侍時。參贊官洪秉纘。檢校直閣金憙。侍讀官林濟遠。檢討官李錫夏。假注書金孝建。記事官李崑秀尹行任。以次進伏訖。濟遠等讀自寶鑑三十八篇第十一板城北道之城津。止二十一板令次第擧行訖。上命陳文義。濟遠曰。沈詻所上十無之箚。莫非切實之論。而其中無諱過無徒名二節目。尤爲人君所可體念處。伏願深留聖意焉。錫夏曰。上番所奏。果好矣。上曰。近患感冒。適有寒意。文義。後日進講。俄使抄啓文臣製進比較文字矣。下番亦爲製進。可也。命退。諸臣以次退出。
정조 7년
行都承旨李憲默坐。行左承旨徐有防坐直。右承旨沈有鎭未肅拜。左副承旨安聖彬坐直。右副承旨洪秉纘坐。同副承旨鄭宇淳未肅拜。注書二員未差。假注書徐瀅修仕金孝建仕直。事變假注書未差。
정조 7년
洪秉纘啓曰。卽者義禁府都事來言。待開門開坐事。命下矣。判義禁府事具善復病不進。知義禁李𡊠。兵曹坐起進。同義禁尹塾未肅拜。不得開坐。而判義禁具善復。同義禁尹塾。竝爲牌招。以爲擧行之地。何如。傳曰。允。
정조 7년
洪秉纘啓曰。領府事金尙喆。領議政鄭存謙。判府事徐命善。判府事鄭弘淳。判府事李徽之。右議政李福源。有稟達事。率禮堂。來詣請對矣。傳曰。入侍。
정조 7년
李敬玉在外。代以李鼎德爲假注書。
정조 7년
傳于洪秉纘曰。左副承旨安聖彬遞差傳旨勿施。卽爲牌招。
정조 7년
洪秉纘啓曰。同副承旨趙興鎭。禁推事。命下矣。遞差傳旨。捧入之意。敢啓。傳曰。知道。
정조 7년
傳于李憲默曰。承旨前望單子入之。
정조 7년
傳于李憲默曰。新除授承旨。牌招察任。
정조 7년
傳于洪秉纘曰。趙興鎭。付過放送。
정조 7년
傳于洪秉纘曰。牌招啓辭未下之前。臺諫之經先入來。前所未聞之事。流來臺風。豈可壞損。今日詣臺臺臣。一倂遞差。
정조 7년
徐有防啓曰。臣與右副承旨洪秉纘伴直矣。今以領敦寧處敦諭事出去。伴直無人。左副承旨安聖彬。牌招入直。何如。傳曰。允。
정조 7년
洪秉纘啓曰。判義禁具善復。同義禁尹塾牌不進。推考傳旨。今方捧入。而開坐命下之後。如是違牌。不卽擧行。事甚未安。更卽牌招。以爲開坐之地。何如。傳曰。許遞。政官牌招開政。
정조 7년
以左副承旨安聖彬牌不進罷職傳旨。傳于徐有防曰。只推。更爲牌招。
정조 7년
傳于洪秉纘曰。在外承旨許遞。
정조 7년
備忘記。黃海兵使吳載熙下直。長弓一張。長箭一部。片箭一部。筒兒一筒賜給。
정조 7년
李憲默啓曰。事變假注書鄭棟。身病猝重。勢難察任。今姑改差。何如。傳曰。允。
정조 7년
鄭棟改差。代以鄭東觀爲事變假注書。
정조 7년
傳于徐有防曰。取考甲戌年輔養廳日記。輔養官二員大臣入侍時。因筵敎。直以差出之意。出筵話擧行。今番依此擧行事。分付銓曹。
정조 7년
傳于徐有防曰。金吾堂上有闕之代。前望單子入之。
정조 7년
金吾堂上前望單子入之。判義禁鄭尙淳。同義禁朴祐源落點。
정조 7년
有政。吏批。判書金鍾秀受由在外。參判趙時俊進。參議金憙進。行左承旨徐有防進。以沈有鎭鄭宇淳爲承旨。金夏材爲大司憲。申思運爲大司諫。李行源爲執義。趙榮弼爲司諫。權以綱柳翼之爲掌令。孟至大李正薰爲持平。李顯默盧廷良爲正言。鄭昌順爲兵曹參判。趙鼎鎭爲刑曹參議。徐美修爲副修撰。李益烍爲戶曹參議。鄭必淳爲司僕主簿。元子輔養官右議政李福源。領敦寧金熤單付。
정조 7년
兵批。判書李𡊠進。參判未差。參議尹勉升入直。參知李重馥病。左副承旨安聖彬進。以金文淳爲同知。吳載純爲副摠管。知事安𠍱。副護軍李濟萬李顯靖李延伋。司直吳載純南玄老趙興鎭。司果林道浩李百亨洪樂恒洪聖淵單付。
정조 7년
以全羅監司各種元價米特設別巡事狀啓。傳于徐有防曰。來頭別巡時。卿其別作一通文字。使各其邑守宰。眞諺曉告於饑民等處。俾知朝家思欲與共饑飽之意事。回諭。北伯東伯處。一體下諭。監賑使處。亦爲下諭。
정조 7년
以獻納申致權牌不進罷職傳旨。傳于安聖彬曰。只推。
정조 7년
以慶尙監司狀啓。十一月令薦新及朔繕進上生靑魚尙未捉得。莫重進上愆期至此。惶恐待罪事。傳于安聖彬曰。勿待罪事。回諭。
정조 7년
徐有防啓曰。副修撰李錫夏。以其親病。陳疏經出。原疏纔已捧入矣。所當直捧禁推傳旨。而此與無端經出有異。推考警責。何如。傳曰。允。
정조 7년
徐有防。以弘文館言啓曰。本館下番闕直。事甚未安。新除授修撰沈基泰。卽爲牌招入直。何如。傳曰。允。
정조 7년
洪秉纘。以賑恤廳言啓曰。本廳雨裝直全德喜。中部來九歲男兒大福。欲爲收養。故從願出給帖文。追後成給之意。敢啓。傳曰。知道。
정조 7년
洪秉纘。以賑恤廳言啓曰。禁衛營巡令手金天柱。會賢洞屛門街上。得十歲男兒林以尙。告于南部。長興庫役人金尙文。夜晝介契近處。得七歲男兒姓不知命先。告于西部。自各該部。牒呈領付。故合二口。依節目留養之意。敢啓。傳曰。知道。
정조 7년
洪秉纘。以義禁府言啓曰。刑曹啓目內。烽燧將鄭。係是出身。移義禁府處之事。以依回啓施行。判下矣。鄭。今方待命。卽爲拿囚之意。敢啓。傳曰。知道。
정조 7년
獻納申致權啓曰。臣虛帶臺銜。孤負其職。秉義致討。亦後於人。恬憘混淆之斥。殆若專指臣身。惶懍愧慄。無所容措。昨上自劾之章。乞伏當被之律。而適於此際。得見小報。則口傳擬望。大覺礙眼。臣訝惑之餘。繼以咄咄。忍耐不得。附陳辭疏之末。及奉聖批。不惟不賜允兪。銓官則恕之以無他。律名則諭之以不襯。又於銓官緘辭批旨。臺臣必當悔其相左。臣奉讀以還。竊自愧言議之蔑劣。忱誠之淺薄。不能見孚於君父。乃至於此也。噫。彼兩人之釁累。卽擧世之所共聞知者也。政望一出。瞻聆俱駭。隄防由是而益乖。義理由是而益晦。則銓官固當驚懼服罪之不暇。而緘辭所引。太無倫眷。政望排擬。何等緊重。而付之下吏先啓後報云者。其果成說乎。急於自脫。推諉下吏。已足貽羞於銓家。而其他張皇對辯之語。別無明白證據之端。只以禍心搆捏等說。盛加噴薄。無異反詈。然則銓官。初無一毫所失。而臣乃白地誣罔。以爲媒孽陷人之計耶。其亦不自量。甚矣。雖然。以臣孤孑。妄有論列。一言脫口。受侮至此。其何可晏然於臺次乎。昨緣日暮。今始來避。所失尤大。請命遞斥臣職。答曰。勿辭。洪秉纘啓曰。獻納申致權。再啓煩瀆。退待物論矣。傳曰。知道。
정조 7년
禁府啓目。承政院假注書金孝建矣。黃海前後兵使在京者拿處。旣有今日捧供之命。更有開坐未罷前。直令擧行之命。而至于今四鼓已近。而屢勤催促。然後所謂政院。始以忘置爲對。萬萬駭然。推考。罪杖八十收贖。奪告身三等。私罪。奉敎判付啓。事實容有可恕之端。該承宣。旣命禁推。此囚分揀。帶職放送爲良如敎。
정조 7년
禁府啓目。吏曹前佐郞李集斗原情云云。判付內辭意。出問目。反覆嚴詰。則游辭漫漶。泛稱遲晩。所當請刑是白乎矣。曾經侍從。勿爲請刑。旣有先朝受敎。上裁。何如。判府啓。此胡死罪。渠以年少名官。所供。惟事欺諱。甘自侵於作不以實之科。卽此一節。在渠爲罪上添罪兺不喩。且以伊夜事實言之。渠以郞官。擅行堂上之事。立張於排擬之間。參涉於存拔之際。此自有銓格以來。所未聞之擧。僭越極矣。踰濫極矣是去乙。又於爰辭。欲吐旋呑。一味粧撰。此而尋常勘罪。無以懲礪他人兺不喩。所謂金晦彬朴命燮二人者。一則別無現露之跡。一則不過語言之過。而渠供中。直以凶孽二字書之。擧措之劻勷。話勢之叫亂。何其不淑之甚也。假使二人者。眞筒是凶孽是隱則口傳之時。初何恣意指揮。口招之日。忽復翻唇閃弄。此無異於加膝墜淵是如乎。況旀二人者。渠旣勒驅之以凶孽。則渠將爲汲引凶孽之人。人之未瑩。又何至於此極。縱因急於自明。倉卒臆對。告君之辭。不當如是荒雜。以此各別嚴勘爲良如敎。
정조 7년
刑曹啓目。放火罪人洪忠道沃川居幼學鄭潤煥供辭云云。更爲稟處計料爲白乎旀。烽燧將金德奉等段。係是出身。移義禁府處之。何如。判付啓。放火委折。旣皆遲晩。如律處斷。以懲日後。斷不可已也。照律以聞爲旀。烽燧將卒事。依回啓。施行爲良如敎。
정조 7년
刑曹啓目帖。楚山府殺獄罪人金於仁老未等獄事云云。更加嚴刑。照律重勘之意。分付。何如。判付啓。楚山府殺獄罪人金於仁老未獄事段。其矣妻之致命根因。決知爲被踢。設令渠妻。憤其夫之捽打而自顚自仆。仍以至於殞斃。威逼之律。尙不可逭是去乙。況旀渠乃旣毆之。又踢之。憤他出閨之跡。忘此語屋之情。草鞋略打之說。難掩下手之眞贓。雖欲貸死。勢末由已。然似此獄案。政合較情。槪以事在倫常。必欲三致意焉故耳。大抵渠於渠妻。原有欲殺之心。甘犯故殺之科云爾。則是豈曰情乎哉。論以常情。決無是理是如乎。近觀本道跋語。備極該詳乙仍于。更將朝家持疑之端。如是論理判下爲去乎。以此意行會。令道伯。因法參情。反復理會。別具意見。狀聞爲旀。安州牧殺獄罪人金春同獄事段。道啓中。曰疑曰惜。儘有條理。疑之者疑其奸之已成。惜之者借其死之未盡。而疑多於惜。惜不敵疑。勘定之際。鑿有中款。朝家於此。豈有別見。卽令道伯。酌放以聞爲旀。价川郡殺獄罪人金必丁獄事段。此獄疑端。前判付已有所提敎。卽此除良更査跋辭中。設令三龍生而必丁死。亦不宜直斷三龍以正犯。此一句。切於事情。無容更議。大抵兩人。抱持互相顚撲。末稍決脚。甲乙莫辨。眞所謂不知鹿死誰手是如乎。此而仍令同推。萬一有瘐死之擧。殊乖審克之方。特爲減死定配爲旀。泰川縣殺獄罪人朴世玄獄事段。曠野孤村。人跡罕到。獄無忝證。理必無怪。道啓中。雖無一人之目覩。便同十手之所指云者。畫出眞境。說到實際。此後同推。更須起疑於無疑處。反復究覈。期獲疑端。亶合重人命嚴獄體之義。以此。分付爲旀。車萬才段。實爲此獄之倀鬼。諺所謂非汝牛角。何穿我墻。政爲萬才準備語。加刑三次。遠島爲奴爲良如敎。
정조 7년
副司直李在簡疏曰。伏以。惟皇天眷祐我東方。惟祖宗錫羨于家邦。積慶發祥。乃在兩聖虹流之月。篤生元嗣。誕擧丕號。國本大定。邦基永鞏。億萬年無疆之休。自此基矣。顧今彌月之周歲載回。初度之令辰已過。岐嶷之姿。殊異寢床之時。天人之表。自著衣尺之日。上以副兩宮含飴之樂。下以叶八域延頸之忱。聖心之嘉悅。臣民之叶頌。尤當如何。臣竊稽賈生告其君曰。天下之命。縣於太子。太子之善。在於早諭敎。故古至王者。太子迺生。使士負之端冕。見于南郊。自爲赤子而敎已行矣。於此可見古昔聖王建儲之必早也。肆惟我列朝。尤重豫建之禮。多在沖幼之齡。封冊之早晩。惟視時勢之如何。而大抵未嘗或緩也。伏況我殿下。春秋臻鼎盛之時。宮壼遲震索之慶。國本久未定。人心靡所繫。上下大小。祈望顒祝。凡幾年矣。何幸天回景運。誕錫祚胤。四百年宗祧之托在此。千萬歲繼承之緖在此。邦基於是乎始奠。人心於是乎有屬。此時主鬯之位。不可暫曠也。正名之禮。不可少緩也。蓋以大體言之。名號已定。則國本固已定矣。似若無待乎封冊之遲速。然古今之時勢異宜。回思昨年以前人心與國勢。則殿下必有默運於淵衷者矣。爲今日長慮遠計。所以壹四方之志。定不拔之基。尤係於此。其不可一日虛徐也。明矣。方當一陽將復。亞歲初屆。迎泰來之新祉。添甲觀之祥暉。宜及此時。亟行冊禮。正前星之位。建承華之號。仰答皇天祖宗之休命。則國勢之鞏固。寶籙之靈長。猶泰山而四維之也。四重之歌。不專美於漢代。而九如之頌。將復作於周雅矣。豈不盛哉。豈不懿哉。文王世子篇曰。一有元良。萬國以貞。今日先務。莫急於此。伏願聖明。念國家之大計。遵列朝之彝典。亟命有司。遄擧縟禮。宗社幸甚。臣民幸甚。答曰。省疏具悉。所請。卽近日大臣每筵陳達之言。而冊禮之姑且遲待。誠有深意存焉。聞於筵話。可以知之。輔養官。纔因大臣申請。已命開政啓下矣。
정조 7년
副修撰李錫夏疏曰。伏以。臣母素患虛勞之症。長時凜綴。寧日常少。臣在直一旬。焦慮度日。卽接家信。臣母宿病。猝添毒感。兼以胸痛。症形危惡。專却飮啖。而眞元澌綴。委頓床席。而轉側須人。雜試方藥。少無分效。家僮相繼。促臣來視。臣聞此報。方寸煎灼。按住不得。玆陳短章。忙出禁扃。伏乞聖慈。諒臣煎迫之私。亟賜鐫遞。治臣擅離之罪。以肅朝綱。千萬幸甚。答曰。省疏具悉。爾其勿辭。救護母病。
정조 7년
副校理林濟遠箚曰。伏以。獻納申致權。以臣虛帶臺銜。孤負其職。秉義致討。亦後於人。恬嬉混淆之斥。殆若專指臣身。惶懍愧慄。無所容措。昨上自劾之章。乞伏當被之律。而適於此際。得見小報。則口傳擬望。大覺礙眼。臣訝惑之餘。繼以咄咄。忍耐不得。附陳辭疏之末。及奉聖批。不唯不賜允兪。銓官則恕之以無他。律名則諭之以不襯。又於銓官緘辭。批旨臺臣。必當悔其相左。臣奉讀以還。竊自愧言議之蔑裂。忱誠之淺薄。不能見孚於君父。乃至於此也。噫。彼兩人之釁累。卽擧世之所共聞知者也。政望一出。瞻聆俱駭。堤防由是而益壞。義理由是而益晦。則銓官固當驚懼服罪之不暇。而緘辭所引。太無倫脊。政望排擬。何等緊重。而付之下吏。先啓後報云者。其果成說乎。急於自晩。推諉下吏。已足貽羞於銓家。而其他張皇對辨之語。別無明白證據之端。只以禍心搆捏等說。盛加噴薄。無異反詈。然則銓官。初無一毫所失。而臣乃白地誣罔。以爲媒孽陷人之計耶。其亦不自量。甚矣。雖然。以臣孤孑。妄有論列。一言脫口。受侮至此。其何可晏然於臺次乎。昨緣日暮。今始來避。所失尤大。引嫌而退。職是言責。意在相規。聖批之下。何用過引。請獻納申致權出仕。取進止。答曰。省箚具悉。處置事。依施。
정조 7년
同副承旨趙興鎭疏曰。伏以。臣於昨夜。因泮直無人。召牌儼臨。黃黃入來。仍卽持被。而竊有私義之萬萬慙悚者。玆不得不首實焉。昨日海西帥臣傳旨之捧入也。臣繓看擧條。不能詳審。二人之外。竝置勿論之科。致有現發落漏之擧矣。至於安聖彬。則名雖該房。初無擧行之事。而緣臣不察。反使右僚替當其罪。臣何敢拚棄廉防。晏然仍冒於出納之地乎。玆敢仰暴實事。經出禁扃。伏乞聖明。先治臣擅離之罪。仍勘臣溺職之失。以嚴朝綱。以安私分。千萬幸甚。批答。出傳敎。
정조 7년
癸卯十一月十八日辰時。上御誠正閣。禮房承旨入侍時。行左承旨徐有防。假注書徐瀅修。記事官李崑秀尹行任。以次進伏訖。上命軍士房承旨入侍。賤臣出傳還奏曰。同副承旨。聞有情勢。今方陳疏徑出云矣。上命入原疏。賤臣承命出。持疏本以入。上命有防讀奏訖。上曰。觀此疏語。則昨日事。非安聖彬之做錯。卽趙興鎭之做錯也。有防曰。然矣。上命書傳敎曰。雖非該房。旣承筵敎。現告存拔之際。如是做錯。事之駭然。孰甚於此。此等上疏。何必賜批。原疏還給。當以安聖彬所勘之律處之。可也。同副承旨趙興鎭。禁推。然則院吏。別無可罪之端。分揀放送。書訖。命退。諸臣以次退出。
정조 7년
癸卯十一月十八日午時。上御誠正閣。時原任大臣率禮堂請對入侍時。領府事金尙喆。領議政鄭存謙。判府事徐命善。判府事鄭弘淳。判府事李徽之。右議政李福源。禮曹判書金魯鎭。參判徐晦修。參議金峙默。行左承旨徐有防。假注書徐瀅修。記事官李崑秀尹行任。以次進伏訖。尙喆等進前曰。日間聖體。若何。上曰。一樣矣。命善曰。昨日有茶飮煎入之事。而臣等則邈然不聞。職在內局。不得與聞於御藥。則安用彼提擧爲哉。臣等誠不勝惶悚。而醫官今方待令入診。恐不可已矣。上曰。不過一時微感。故不使卿等知之矣。今日則已夬解。何必入診耶。尙喆等曰。王大妃殿氣候。何如。上曰。一樣矣。尙喆等曰。惠慶宮氣候。何如。上曰。一樣矣。存謙等曰。擧國臣民顒望之餘。重臣之疏出。臣等不勝歡忭。率禮堂求對矣。上曰。此非重臣一人之言。卿等亦嘗縷次陳請。而本朝故事。顯廟朝八歲冊封。肅廟朝七歲冊封。固當遵我家常禮。且今尙在襁褓。行禮亦難。稍待二三年。有何所妨乎。存謙等曰。雖歲初擧行。今承下敎。然後可以及期矣。上曰。重臣三年蟄居之餘。以歡祝之情。有此疏請。而予則前後所執一也。且位號旣定。冊封早晩。有何關係耶。予亦以爲七八歲。則有難遲待。而稍待四五歲似好。蓋冊封之後。事面不得不張大。其在惜福之道。尤不必汲汲者矣。命善曰。每以惜福爲敎。而此是帝王家常禮。有何惜福之可論耶。延頸之群情。俯賜體諒伏望。上曰。群情體諒之故。予亦以七八歲爲遲矣。存謙等曰。諸大臣相對。每以爲明年。則快覩靑宮之闢。而見今新正不遠。故必欲趁承成命矣。上命就坐。存謙曰。今奉下敎。誠抑塞矣。此豈待群請之縷縷者乎。上曰。卿言。是矣。下則請之。上則靳之。此豈如此之事乎。至於輔養官。則雖今日差出亦無妨。而但無可合之人奈何。存謙曰。當爲之事。豈可以無人而遂置耶。簡在聖心矣。上曰。領府事須薦可合之人。尙喆曰。雖無恰好者。而勢將於此中揀取矣。上曰。諸大臣各陳意見。命善曰。臣雖非時任。而此等處。何可不言乎。向筵亦有所奏。而此職不必視爵秩。臣意則領右相爲好矣。弘淳徽之曰。大臣之爲輔養官。未知果有前例否也。存謙曰。資歷雖不足。而恬雅文識。如吳載純者似好。臣同姓中。亦有可合者。而臣嫌不敢仰達矣。上曰。誰也。弘淳曰。似指鄭志儉也。上曰。得不望輕乎。爲人則儘合此任矣。若以正二品爲之則有誰。存謙曰。此二人之外。未及料量矣。上曰。輔養官。本無階級之一定者乎。命善曰。然矣。上曰。肅廟朝輔養官爲誰。命善曰。鄭經世趙復陽金壽恒矣。上曰。輔養官二人乎。三人乎。存謙曰。似是二人矣。上曰。我國莫如文蹟。文獻備考禮考職官考及續大典吏典禮典持入。可也。賤臣承命持入。命承旨考職官考。則元子輔養官三員。正一品以下。從二品以上。問于大臣差出事。定式矣。徽之曰。然則大臣亦可爲之矣。上曰。卿等須各歷擧山野之士。今無其人。毋寧以地望爲先也。存謙曰。林下之士。旣不可得。則正一品中。原任大臣爲好矣。上曰。正一品。豈但原任大臣而已乎。存謙曰。旣是問于大臣之窠。則時任大臣。不當自爲之矣。上曰。時原任不必論。只以文學地望爲主。而亦必取端良豈弟之資。然後庶可以委畀蒙養之責。予意則領敦寧右相。似好矣。尙喆等曰。聖簡允協公議。臣等無容更達矣。福源曰。此爲何等重任。而如臣之昏憒病劣者可以承當耶。臣身榮耀極矣。而在朝廷愼簡之道。恐不宜若是苟艱也。上曰。過矣。非卿雅望而誰當此任耶。存謙曰。元子宮冊禮前。輔養官啓下。乃是應行之典禮。方當睿質夙就。知思日開之時。輔養官差出。不容少緩。卽爲啓下。何如。上曰。依爲之。正一品以下啓下。旣載大典。大臣正一品中啓下。可也。存謙曰。政官牌招。卽爲擧行。何如。上曰。依爲之。出擧條存謙等曰。今承此敎。猶足以少答顒祝之群情也。仍就坐。魯鎭曰。湖南關東所封方物。以歲荒。湖南及關東嶺西則限明秋。嶺東則限明年。有自今冬至停封之命。而湖南皮物及關東方物。則俱是京作貢者。故在前諸道中。雖或有方物停封之時。京作貢物種。則爲軫貢人之弊。自本曹陳達。令惠廳封進。已成近例。今番亦依此擧行乎。上曰。依爲之。出擧條仍命退。諸臣以次退出。
정조 7년
癸卯十一月十八日未時。上御誠正閣。承旨入侍時。行左承旨徐有防。假注書金孝建。記事官李崑秀尹行任。以次進伏訖。上命書司直李在簡疏批訖。命退。承史以次退出。
정조 7년
癸卯十一月十八日未時。上御誠正閣。禮房承旨入侍時。行左承旨徐有防。假注書金孝建。記事官李崑秀尹行任。以次進伏訖。上命書傳敎曰。吏判。聞有實恙云。安心調理事。分付。參判情勢。在所曲念。俾令一申廉隅。吏曹參判鄭昌順許遞。前望單子入之。待下批。卽爲牌招開政。又命書傳敎曰。今日筵敎。卿想聞知。向來事。屬之勿咎之科。可也。卿家子弟之事。爲父兄者。豈必盡知。政命已下。期望方切。卿其更勿引義。卽還本第事。遣承旨敦諭于領敦寧。又命書傳敎曰。大臣之棲屑江郊。已閱月矣。俄於敦諭。亦有申及者。因渠無狀。致令大臣不安於朝。渠之欺君罔上之罪姑捨是。其爲貽累家庭。尤極痛駭。萬一諉以飭敎之稍久。泮水外一步地。有潛自出入之事。其罪尤當如何。以此意。令大司成知悉。金載璉處。各別嚴飭。俾勿重陷罪科。上曰。敦諭右副承旨進去事。分付。賤臣承命出傳後。還入進伏。上命退。承史以次退出。
정조 7년
行都承旨沈豐之未肅拜。行左承旨徐有防坐。右承旨沈有鎭坐直。左副承旨安聖彬坐。右副承旨洪秉纘坐。同副承旨鄭宇淳坐直。注書二員未差。假注書徐瀅修仕金孝建仕直。事變假注書未差。
정조 7년
安聖彬。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 7년
傳于沈有鎭曰。洪忠監司。使之今日謝恩。
정조 7년
傳于鄭宇淳曰。在院承旨竝入侍。詣臺三司入侍傳啓。
정조 7년
沈有鎭啓曰。卽者敦寧府錄事來言。領敦寧金熤。今方自江郊還家云。係是大臣去就。敢啓。傳曰。知道。
정조 7년
傳于鄭宇淳曰。日寒如此。年老人夙夜之役。在所當念。都承旨許遞。前望單子入之。
정조 7년
傳于沈有鎭曰。右尹李崇祜。職務相妨。兼帶摠管之任許遞。前望單子入之。
정조 7년
副摠管前望單子入之。李憲默落點。
정조 7년
鄭宇淳啓曰。明日次對。兩司當爲進參。除在外外。未肅拜呈告人員。竝待開門牌招。何如。傳曰。允。
정조 7년
鄭宇淳。以弘文館言啓曰。本館下番闕直。事甚未安。新除授副修撰徐美修。卽爲牌招入直。何如。傳曰。允。
정조 7년
鄭宇淳。以賑恤廳言啓曰。本廳庫直田得春。南部來言。十歲男兒林以尙。欲爲率養。依願施行。帖文追後成給之意。敢啓。傳曰。知道。
정조 7년
鄭宇淳。以賑恤廳言啓曰。龍虎營吹鼓手朴震英。靑寧尉契街上。得八歲女兒非邊。小公洞居良人具仁玉。本洞四巨里。得三歲遺棄男兒。告于南部。而八歲女兒非邊。九里介契居司譯院主簿金道載欲爲率養。三歲遺棄男兒。具仁玉欲爲收養。自該部牒呈。竝依願施行。帖文追後成給之意。敢啓。傳曰。知道。
정조 7년
鄭宇淳。以賑恤廳言啓曰。兵曹使令尹龍鎭。渠家門前。得七朔遺棄女兒。告于南部。而大平館契居圖畫署生徒金信行。貧不自食。欲爲乳養。禁衛營大旗手待年軍林春起。七間屛門近處。得姓名不知四歲男兒。欲爲收養。告于西部。司僕寺巨達金大成。阿峴契近處。得八歲男兒金命金。告于同部。孔德里契居扈衛廳軍官廉宗道。慕華館近處。得九歲男兒邊得伊。同部靑坡一契居龍虎營吹鼓手金哲道。得渠家乞食九歲男兒咸介。告于同部。尙衣院使令金光福。大寺洞近處。得九歲男兒姓不知三孫。告于中部。自各該部。牒呈領付。故七朔遺棄女兒。金信行處。依願給料。姓名不知四歲男兒。林春起處。從願施行。帖文追後成給。金命金邊得伊咸介三孫合四口。依節目留養之意。敢啓。傳曰。知道。
정조 7년
右副承旨洪秉纘書啓。臣敬奉敦諭馳往。傳諭于西部龍山坊東門外契領敦寧府事金熤所住處。則以爲。臣猥越是懼。進不敢泥首司敗。煩請威罰。義分爲悚。退不敢歸身鄕村。自占偃便。身負覆載難容之罪。跡留城闉咫尺之地。一日二日。尙逭刑章。憑恃恩造。依舊視息。私分轉益惶懍。情地轉益危蹙。俯仰天地。無所自容。只欲遄自滅死而不能得也。不意深夜罪陋之所。特屈近密之臣。俯宣十行之諭。慰藉之敎。誨飭之旨。不啻若耳提而面命。臣伏地擎讀。一字一涕。是何負罪待誅之賤。獲此殊遇於聖明之主也。臣固知上天好生之德。不忍遽加以嚴誅。聖人不屑之意。欲以不治而爲治。臣之感激隕惕。到此而尤當如何。噫。有罪必罰。邦憲之不可撓也。以臣欺君。王法之所必誅也。臣今犯欺瞞之罪。陷必誅之科。而未蒙常刑。終始無恙。昂然抗顔。自同恒人。則是誠臣分之所不敢出。而不但恩旨之下。不敢輒事瀆擾。滿朝同歡之日。尤不敢更引私義。玆敢奉將隆命。撤還私次。從當收召神精。申暴衷懇之地云矣。敢啓。傳曰。知道。
정조 7년
義禁府照目。杆城前郡守金載華矣判付內。渠之伎倆。只在於規避與擅分二事乎。此等守宰。各別重繩。可以謝杆民之情。除刑推。嚴加照律罪。限三年定配。以母年七十二。無兄弟獨身收贖。而奪告身。盡行追奪。私罪。奉敎判付啓。功減一等爲良如敎。
정조 7년
義禁府照目。烽燧將出身鄭原情云云。問目內辭緣。泛稱遲晩。刑推得情。何如。判付啓。除刑推。議處爲良如敎。
정조 7년
義禁府啓目。參禮前察訪安任權原情云云。問目辭緣。泛稱遲晩。刑推得情。何如。判付啓。除刑推。議處爲良如敎。
정조 7년
義禁府啓目。三陟前營將洪志浩更招云云。諸盤所犯。反覆嚴問。則遊辭漫漶。泛稱遲晩。究厥罪狀。極爲痛駭。所當請刑是白乎矣。曾經都摠經歷。勿爲請刑。旣有先朝受敎。上裁。何如。判付啓。議處爲良如敎。
정조 7년
洪忠監司申大升疏曰。伏以。臣本以庸陋之姿。偏蒙陶甄之恩。前後踐歷。罔非踰分。內而淸華近密之職。外而保障鎖鑰之任。隨除輒膺。若固有之者。是豈臣有一毫彷彿而然哉。特其受恩如天。圖報無地。只欲奔走殫竭。少遂塵刹之願。而才謏識淺。一無所效。居常愧懼。若隕淵谷。乃者湖臬新命。忽下於千萬夢外。臣於是始焉驚感。終焉惝怳。繼之以悶隘。益不知措躬之所也。噫。方面之職。是何等重任。秩視二品。責專一方。苟非聲望有以服人。才猷足以辦事。則莫宜居之。況此湖西一路。土廣而物殷。俗頑而風渝。族多豪右。民狃爭嚚。比諸他道。素稱難治。而況且時値荐歉。民憂孔艱。道路所傳。有足驚心。此時此任。除非良二千之才。則目下安集之道。來頭濟活之策。難以責成。如臣無似。知識則至蔑裂也。才諝則至空疎也。五十守宰。將何以彈壓。幾萬生靈。將何以拯救。在臣義分。夷險燥濕。固所不避。而今若不量己力。晏然承當。一事二事。畢竟僨誤。則微臣負乘之懼。雖不足恤。聖朝器使之方。寧容若是。玆敢披瀝肝血。仰瀆崇嚴。伏乞聖慈。諒臣才之實不可堪。察臣言之非出假飾。亟命鐫改臣職名。以重藩寄。以安賤分。不勝幸甚。答曰。省疏具悉。卿其勿辭往欽哉。
정조 7년
癸卯十一月十九日辰時。上御誠正閣。禮房承旨入侍時。行左承旨徐有防。假注書徐瀅修。記事官李崑秀尹行任。以次進伏訖。上曰。今日欲御映花堂。自集春門召見日前進箋儒生。承史食後來待于靑陽門內。向以過齋後召見。有所言及。東西齋生。須卽待令于集春門外之意。亦爲分付成均館。仍命退。諸臣以次退出。
정조 7년
癸卯十一月十九日午時。上御映花堂。禮房承旨入侍時。行左承旨徐有防。假注書徐瀅修。記事官李崑秀尹行任。以次進伏訖。上命宣傳官。開集春門召入居齋儒生。又命右副承旨入侍。賤臣出傳還入。右副承旨洪秉纘追入進伏。又命提調入侍。賤臣承命出。與藥房提調徐有隣偕入進伏。上命大司成。率儒生進前。大司成沈豐之。率居齋儒生趨至堂下。上命儒生。各陳姓名後。敎曰。向來進箋時。欲爲召見賜饌。而適値齋日。只令史官諭意矣。今日臨此。特召爾等。略以數種魚物頒給者。蓋出於優禮多士之衷。而災歲之故。所賚與者。亦未免從略。須悉此意。班首齎去分頒。可也。諸生皆起伏稱謝。上曰。月三講。方爲何書。諸生等對曰。方講論語矣。上曰。再昨年聞始論語。何至今不能畢耶。對曰。其間作輟無常。故尙未訖工矣。上曰。旣召爾等。不可無試藝之擧。須各勉盡其才。毋負作成之意。而講條問則從當書下。出去製進。可也。仍命有防書頒書題。上齋試以表。下齋試以頌。命秉纘與豐之收券。諸生呈券。上親自考券。旣坼名。頒賞有差。仍親御夕食堂。入侍承史。皆許侍食。上謂有防等曰。卿等每謂食堂烹飪之麤糲不堪食。今予親嘗。但見其旨。豈天下之口不同而然耶。夫羅八珍於前。所食不過適口。豈獨芻豢之爲可悅。雖疏食菜羹。亦未始不可飽也。卿等勉之。有防等對曰。今承聖敎。誠不勝惶愧也。已而撤床。有隣曰。甘冬凍秀魚。乃是年例卜定之事。今番亦當依前擧行矣。上曰。災歲凡事。一皆蠲減。此亦不必卜定矣。有隣曰。兩西則年事免歉。且此是年例常行之事。恐不當遽停矣。上曰。然則只甘冬卜定。凍秀魚則置之。可也。仍謂有隣曰。今番抄戶。得無太簡之慮耶。有隣曰。凡事寧簡無濫。今番抄戶人。皆稱善矣。上曰。聞判尹言。以稍實之次尤甚分三等云。此果何如。有隣曰。此法。果好矣。上命大司成提調先退。居齋生復自集春門退去。遂以步輦。還御于觀物軒。仍命退。諸臣以次退出。
정조 7년
癸卯十一月十九日初更。上御誠正閣。在院承旨與詣臺三司入侍時。行左承旨徐有防。右承旨沈有鎭。左副承旨安聖彬。右副承旨洪秉纘。同副承旨鄭宇淳。假注書徐瀅修。記事官李崑秀尹行任。持平李正薰。正言李顯默。校理洪文泳。修撰沈基泰。以次進伏訖。上命三司進前。敎曰。今日召見三司。非欲聞前啓也。聞有新發之啓。而此不忍形諸文字。故竝命入侍矣。宰臣疏出之後。三司之難於終默。不是異事。而宰臣亦以不忍言之故。以屬於予者言之。爲今日臣子。凡係戚我心之事。勿論大小。惟當以不忍言三字爲主。可也。況此所論。關係。何如。而其可筆之於書乎。語到於此。予心已抑塞矣。仍玉涕汍瀾。玉音哽咽。良久又敎曰。向來李得臣之疏。出於嚴懲討之義。而以有不忍言而言之者。故不得不處分。予非樂爲也。況今日三司之擧措。尤有慨然者。設使此啓。無他難言之端。兩司單臺。猝地入來。不少商量。率爾發啓。安有此等臺體乎。臺啓存拔。自有公議。雖不可自上指揮。而三司之發此啓也。知予之不從。而聊爲塞責。則是不誠也。謂予之當從。而得請乃已。則是又予之反咎處也。予今悉言之。須相議陳否。可也。正薰私謂顯默曰。上敎至此。爲臣子者。何敢貽慽聖心乎。顯默私答曰。誠然矣。正薰顯默私謂基泰文泳等曰。今當陳啓。而筵敎若是懇惻。新啓則勢將已之矣。基泰私答曰。此在兩司自量處之之如何矣。文泳亦唯唯。正薰顯默文泳基泰等。遂進前奏曰。請黜置罪人鄭致達妻爲先還配海島。仍令王府。夬正典刑。以泄神人之憤。措語見上上曰。不允。正薰顯默文泳基泰等曰。請黑山島圍籬安置罪人龜柱。設鞫嚴問。夬正王法。措語見上上曰。不允。正薰顯默文泳基泰等曰。請物故罪人德相。亟施孥籍之典。措語見上上曰。不允。正薰顯默等曰。請彦衡養遂獻遂。竝令王府。設鞫嚴問。措語見上上曰。不允。正薰顯默等曰。請還寢會遂絶島定配之命。仍令王府。設鞫得情。措語見上上曰。不允。正薰顯默等曰。請還寢李觀源定配之命。更令王府。設鞫得情。措語見上上曰。不允。正薰顯默等曰。請遲晩後物故罪人啓能。亟施孥籍之典。措語見上上曰。不允。正薰顯默等曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆。易種養禍之患。措語見上上曰。不允。正薰顯默等曰。請楸子島荐棘罪人最中。更令王府。拿致設鞫。期於得情。夬王王法。措語見上上曰。不允。正薰顯默等曰。請亟寢煥億島配之命。仍令王府。加刑得情。夬施王章。措語見上上曰。不允。正薰顯默等曰。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。措語見上上曰。不允。正薰顯默等曰。請島配罪人貞采。亟令王府。更爲設鞫。夬正王法。措語見上上曰。不允。正薰曰。請大靜縣爲奴罪人金壽賢。依律處斷措語見上上曰。不允。正薰曰。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。措語見上上曰。不允。正薰曰。請大靜縣定配罪人聖中。亟令王府。設鞫嚴問。期於得情。夬正王法。措語見上上曰。不允。正薰曰。請削版罪人有臣宗甲義駿。竝令王府。設鞫嚴問。依律處斷。措語見上上曰。亟停勿煩。正薰曰。請康津縣量移罪人趙堣。亟寢酌處之命。仍令王府。設鞫得情。夬正王法。措語見上上曰。亟停勿煩。正薰曰。請薪智島荐棘罪人瑩中。設鞫覈問。夬施當律。措語見上上曰。不允。正薰曰。請楸子島安置罪人李普行。亟令王府。拿鞫嚴問。措語見上上曰。不允。正薰曰。請物故罪人國榮。亟施孥籍之典。措語見上上曰。不允。正薰曰。請李義翊。更令王府。設鞫嚴問。期於得情。措語見上上曰。不允。正薰曰。請金養淳。亟令王府。更爲設鞫。期於得情。措語見上上曰。亟停勿煩。正薰曰。請李義直。亟令王府。設鞫得情。夬正典刑。措語見上上曰。不允。正薰曰。請黑山島定定配罪人任觀周。亟令王府。設鞫嚴問。期於得情。措語見上上曰。不允。正薰曰。請捕廳罪人煥九。亟令王府。嚴加鞫問。夬正典刑。措語見上上曰。不允。正薰曰。請行副司直申尙權。亟施屛裔之典。措語見上上曰。不允。正薰曰。新除授掌令柳翼之。時在慶尙道順興地。掌令權以綱。時在京畿積城地。持平孟至大。時在洪忠道溫陽地。請竝斯速乘馹上來事。下諭。上曰。依啓。顯默曰。請大靜縣爲奴罪人金壽賢。更令王府。設鞫嚴問。依律處斷。措語見上上曰。不允。顯默曰。請爲奴罪人河翼龍金重得。亟命王府。設鞫得情。夬正王法。措語見上上曰。不允。顯默曰。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。措語見上上曰。亟停勿煩。顯默曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。措語見上上曰。不允。顯默曰。請還寢遠竄罪人安兼濟放送之命。仍令王府。設鞫嚴問。期於得情。依律處斷。措語見上上曰。亟停勿煩。顯默曰。請恒善支屬。亟命散配。時謙兄弟。竝投絶島。以嚴隄防。措語見上上曰。不允。顯默曰。請荐棘罪人瑩中。亟令王府。設鞫嚴問。夬施當律。措語見上上曰。不允。顯默曰。請巨濟府絶島安置罪人朴宗集。亟令王府。拿鞫得情。施以當律。措語見上上曰。不允。顯默曰。請減死定配罪人德秀。亟令王府。更加嚴鞫。夬正王法。措語見上上曰。不允。顯默曰。請逆賊尙魯。亟施孥戮之典。措語見上上曰。不允。顯默曰。請物故罪人國榮。亟施孥籍之典。措語見上上曰。不允。顯默曰。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。措語見上上曰。不允。顯默曰。請島配罪人崔光泰金天欽。亟令王府。設鞫得情。夬正典刑。措語見上上曰。不允。顯默曰。請甲山府竄配罪人樂彬。亟令王府。設鞫嚴問。施以當律。措語見上上曰。不允。顯默曰。請美翊。更令王府。設鞫嚴問。期於得情。夬正王法。措語見上上曰。不允。顯默曰。請還寢煥程發配之命。仍令王府。竝囚煥程煥九。嚴訊取服。各施當律。措語見上上曰。不允。顯默曰。新除授大司諫申思運。時在洪忠道鎭川地。司諫趙榮弼。時在京畿楊州地。正言盧廷良。時在全羅道南原地。請竝斯速乘馹上來事。下諭。上曰。依啓。文泳基泰等曰。噫。兩賊通天之罪。爲今日臣子者。孰不欲食肉寢皮。而及登前席。伏承聖敎懇惻。至有不忍聞之敎。臣等豈敢復事爭執。以慽我聖心乎。第伏念大同已發之論。入侍兩司。惟當卽地發啓。以伸懲討之請。而不此之爲。遽然拔之。大損臺體。有關後弊。請今日入侍兩司。一倂罷職。上曰。兩司旣與玉堂停當之故。不發新啓。及今府院前啓竝傳之後。有此兩司罷職之請。得無郞當之嫌。不允。正薰顯默等曰。臣等俱以無似。本不合於淸朝言責之任。而新除之下。冒沒出肅。及登前席。聖敎縷縷。丁寧懇惻。臣等雖甚愚迷。敢不仰體乎。卽與入侍儒臣相議。只傳前啓矣。反被儒臣之請罷。初旣與之相議。末又如是論斥。誠莫曉其故。此莫非臣等平日言議。不能見孚之致。自顧慙恧。無地自容。其何敢一刻晏然冒據於臺次乎。請命遞斥臣等之職。上曰。堂啓大關廉防。眞所謂可怒在彼。於爾等何損。付之一笑。可也。然未及遍議於發通之在家諸寮。是或差欠。勿辭亦勿退待。上曰。下番玉堂事。非矣。以今筵敎。有傾聽底意。則挺身立異。可也。又或執迷不悟。則前見不改。可也。合辭事體。何等莫重。而名以三司。共登一席。擧措極爲苟艱。殆若依違者然。至於俄者自量爲之之云。損體。甚矣。安有此等論思之臣乎。下番玉堂罷職。可也。仍命三司先退。承史隨卽退出。
정조 7년
行都承旨沈豐之坐直。行左承旨徐有防坐。右承旨沈有鎭坐。左副承旨安聖彬坐直。右副承旨洪秉纘坐。同副承旨鄭宇淳坐。注書二員未差。假注書徐瀅修仕直金孝建仕。事變假注書未差。
정조 7년
鄭宇淳啓曰。兵曹參判鄭昌順。除拜後過三日。不爲出肅。依定式。推考警責。仍卽牌招察任。何如。傳曰。允。
정조 7년
鄭宇淳啓曰。校理洪文泳。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 7년
徐有防啓曰。校理洪文泳牌不進。罷職傳旨。今方捧入。而玉堂上下番俱空。事甚未安。副修撰徐美修。傳旨未下。李錫夏受由。副校理林濟遠。卽爲牌招入直。何如。傳曰。允。
정조 7년
傳于沈豐之曰。嶺南運穀。聞已裝發。何間可以畢運。形止。使之具由狀聞之意。令廟堂。三懸鈴行會督運御史處。
정조 7년
傳于鄭宇淳曰。承旨房仍。吏兵換房。無房爲工房。
정조 7년
鄭東觀在外。代朴能源爲事變假注書。
정조 7년
朴能源改差。代沈銖爲事變假注書。
정조 7년
傳于安聖彬曰。國子長久任事。已許於堂啓。此宰臣。向叨本任。頗多修擧。今番點下。蓋欲責成。新除授大司成。待明朝牌招察任。使之專意擧行。
정조 7년
傳于沈豐之曰。不但近有甲子年受敎。且有其前受敎。則朝筵下敎之後。尙不考入。軍門文書。皆已洗草乎。御營大將李柱國。從重推考。自上何必指敎。卽令考入之意。各別催促。
정조 7년
傳于沈豐之曰。今聞政院微稟。御將謄錄。已爲書送云。推考分揀。
정조 7년
鄭宇淳。以禮曹言啓曰。卽接元陵參奉所報。則本陵陵上莎草。自今月初十日至十九日。一向無頉云矣。敢啓。傳曰。知道。
정조 7년
沈豐之。以備邊司言啓曰。以全羅監司趙時偉。宮房營衙門折受屯莊作弊。申飭事。祗受狀啓。判付傳敎內。今番蠲稅之後。營納官納。幾皆撙節。獨於勳府太僕。民怨不些云。此殆該衙門徒憑高摠。準數刻捧之致。廟堂何不察禁乎。委折亦爲査問草記事。命下矣。謹依傳敎。問于太僕勳府。則太僕以爲。牧場田結。與民結有異。旣是有土免。稅故自前每結捧稅五十斗。其中珍島牧場。則以土薄之致。減捧四十五斗。而豊年則準捧。凶年則給災。從其牧官修報。自本寺比摠磨勘而至於今年。則牧場災荒特甚。一從最下摠。磨勘下送云。勳府以爲。湖南所在本府田畓中。羅州咸平靈巖興陽礪山龍安六處。本是打作分半處。似無別般爲弊之慮。古阜光陽金堤井邑四邑。特以有土免稅之地。故每結米六十斗收稅。沃溝則亦是有土免稅之地。而土薄。故每結米五十斗收稅。而若値災年。則隨輕重災減。乃是流來之例也。下去府差。姑不還來。今年收稅之作弊委折。未卽査問明白報司。不勝惶恐云矣。太僕今年之摠。一從最下摠。已爲磨勘下送。而至於勳府。則例送書吏及權頭。使之分往收稅。而未及上來。今番收捧之際。從中作弊之事。姑無以覈得。爲先令道臣。另加探察。凡係違式濫徵之弊。隨其現發。嚴治痛禁之意。分付。何如。傳曰。允。
정조 7년
沈豐之。以兵曹言啓曰。義禁府時囚罪人崔秀崗原情公事判付內。不爲直招之狀。萬萬痛駭。如渠卑賤之類。何煩王府。刑杖出付。兵曹判書。待明朝箇箇嚴棍得情後。使之草記爲旀。具遜段置。所供全不分明。一體移送棍問事。判下矣。依判下內辭意。罪人崔秀崗具遜。各別嚴棍。發問目取招。問目內。汝等之潛給冠服。換着闌入之事。雖已納招於金吾嚴問之下。而崔秀崗則身爲入直部將。闌入之類。不但不爲嚴禁。至於潛給冠服。使之出入於莫重之地者。必有別般委折。若非時急切己之事。豈至於冒犯法禁。恣意率入若是容易。而具遜則與秀崗。雖曰平日知舊之間。如有所欲言者。姑待出直之日。有何不可。而罔念事體之嚴重。乃至換着冠服。肆然潛入之境者。揆以常情。實是理外。未知所營者何事。所議者何說。其間隱情。毋敢隱諱。使之從實直告。則崔秀崗所供內。矣身以虛司果。纔除本職。處官謹愼。固所自別。而第以貧窮之致。未得許參入直各處。今爲四朔。故久未得與人接面之際。所親人具遜。來到門外。要以一見。滯直悶鬱之中。不勝喜幸。問其所來之由。則渠有議薦事云。果以鄕曲愚迷之致。不念事體之嚴重。只恐白衣人出入之有所不便。潛給冠服。冒法率入。論其罪犯。萬死無惜。而至於酬酢。只是議薦事而已。此外更無他一毫隱情云。具遜所供內。矣身昨年十二月登科。唱榜出來時。自部將廳呼新來。仍爲將鬼椎。而卽納廳禮後。下去矣父惠山任所。今十月初上來。問其六月越薦與否。則以廳禮之不納。被罰不薦云。聞甚訝惑。欲問委折時。所親人崔秀崗。適爲入直。故進去門外。以議薦事來見之意傳及。則秀崗出給冠服。換着入來。從容相議云。果以年少迷劣之故。不知法禁之至嚴。冒犯出入。死無所惜。而此外實無可達之辭云矣。崔秀崗具遜等。箇箇嚴棍。反覆盤問。則議薦一事。今始吐實。爲先取招以入之意。敢啓。傳曰。還送禁府。考律勘放後。使卽草記。可也。
정조 7년
沈豐之。以兵曹言啓曰。傳曰。各營擧行。與傳敎之意大段相左。政院事萬萬駭然。入侍承旨。傳敎。分付承旨。爲先從重推考。必是院吏作俑之致。係是軍兵事。當該書吏。令兵判。待明朝。從重決棍。自本曹充軍事。命下矣。依傳敎。當該政院書吏廉得範。決棍十五度後。洪忠道永同縣充軍。金漢文。決棍十度後。黃海道金郊驛充軍。竝定驛子。押送配所之意。敢啓。傳曰。知道。更思。災歲編配。不可不念。且聞金漢文。容有可恕。分揀。廉得範。姑令降定院隷。更待處分。
정조 7년
沈豐之。以兵批言啓曰。行司直安𠍱。自吏曹。送西矣。資級係是輔國。當爲知中樞下批。而時無見窠。依例作闕下批之意。敢啓。傳曰。知道。